**Egeraracsa Községi Önkormányzat**

**Polgármesterétől**

**Előterjesztés: Egeraracsa Községi Önkormányzat 2018. évi költségvetéséhez, a Képviselő-testület 2018. február 14-i ülésére.**

**Tisztelt Képviselő-testület!**

Az államháztartásról szóló többször módosított 2011. évi CXCV.törvény 23.§-a alapján a 2018. évi költségvetés tervezetét elkészítettük.

A költségvetés számszaki adatait a mellékletek tartalmazzák.

A költségvetésben a bevételi és kiadási főösszeg 103.728.477 Ft.

**Bevételek alakulása:**

Önkormányzatok normatív állami hozzájárulása jogcímen 28.525.295 Ft, központosított kiegészítő támogatás címen 2.018.100 Ft került meghatározásra a költségvetési törvény 2.számú melléklete alapján.

Működési célú támogatások az állami alapoktól soron 36.603.827 Ft, a jelenleg élő szerződések alapján, valamint a folyamatban lévő igénylés szerint a közfoglalkoztatás támogatásához megtervezett összeg.

Felhalmozási célú egyéb támogatások fejezettől soron 4.000.000 Ft a termelő falu pályázatra nyújtott támogatás. (2017. december hónapban 6.000.000 Ft – t a minisztérium leutalt)

Helyi adó bevételeinket is a 2017.évi teljesítési szinthez közelítve alakítottuk, mely szerint a magánszemélyek kommunális adója 1.200.000 Ft, iparűzési adó 500.000 Ft összegben szerepel a költségvetési előterjesztésben. Gépjárműadóból a beszedett összeg 40%-a marad az önkormányzatnál, mely esetünkben 1.000.000 Ft. Egyéb közhatalmi bevételek között a behajtott bírságok, igazgatási díjak találhatóak 20.000 Ft értékben.

Készletértékesítésből 2.500.000 Ft-os nagyságrenddel számoltunk a tervezés ezen szakaszában.

 Szolgáltatási díjaknál a temetői létesítményhez kapcsolódó bevételek, sírhely, hűtési díj, helyiségek bérbeadásából származó bevételek szerepelnek 150.000 Ft-os nagyságrendben.

Egyéb működési bevételeink közt kerültek számszerűsítve a költségek visszatérítései, valamint a késedelmi pótlékok.

Működési célú kölcsön megtérülések közt került kimutatásra az előző években nyújtott szociális kölcsönök idei évre esedékes törlesztő részletei.

Rövid lejáratú hitelek törlesztése 4.000.000 Ft, a termelő falu pályázat előfinanszírozását szolgálja, támogatás megelőlegező hitel.

 Előző évi maradvány 22.611.255 Ft.

 Ebből kiadásként vissza kell tervezni

 Egészségház felújítás pályázat 9.815.789 Ft

 Termelő falu program 6.000.000 Ft

 Települési arculati kézikönyv 1.000.000 Ft

 Kistelepülési önkormányzatok alacsony

 összegű támogatás (ravatalozó térkövezés) 1.000.000 Ft

 2017. évi szociális tűzifa 1.156.100 Ft

**Kiadások alakulása:**

Működési kiadásokra 70.168.318 Ft került megtervezésre:

ezen belül a személyi juttatásokra 36.445.992 Ft, a munkaadót terhelő járulékokra 4.655.335 Ft, a dologi kiadásokra 20.442.672 Ft, szociális célú támogatásokra 6.512.646 Ft, működési célú támogatásokra 150.000 Ft, intézmények működtetésére 2.594.011 Ft.

Működési tartalék előirányzata a 2018. évi költségvetési tervezetben 1.094.031 Ft.

A működési kiadás közt került megtervezésre az önkormányzati igazgatási tevékenység tervezett előirányzata, a községgazdálkodási szolgáltatásnál tervezett előirányzat. A temetőfenntartás tervezett kiadási összege. A közvilágítás üzemeltetésével kapcsolatosan felmerülő kiadások, a háziorvosi szolgálatnál tervezett dologi kiadások, a háziorvosi és fogorvosi ügyelet szolgáltatási díja. A köztisztasági tevékenységnél megtervezett hulladékszállítási díj. A játszótér közvilágítását feltétlenül meg kell erősíteni.

Szociális célú támogatások előirányzata, a művelődési intézmény tervezett kiadásaira az előirányzat. Az IKSZT – ben a függönyöket, sötétítőket és az asztalterítőket szeretnénk cserélni, valamint a szerver szoba (színpad feljáró) is felújításra szorul.

Településünk járdái a földhivatalnál nem megfelelően vannak, ezért földmérésre van szükség, utána pedig a földhivatalnál is rendezni kell. Csak ezek után pályázhatunk járda felújításra.

A felújítási és beruházási kiadásokra 31.833.790 Ft került tervezésre. Ez az egészségház felújítási pályázat 9.815.789 Ft, települési arculati kézikönyv elkészítése 1.000.000 Ft, termelő falu programban kapott 10.000.000 Ft mezőgazdasági támogatás, ravatalozó előtti térkövezés 1.000.000 Ft, szennyvízcsatornázásra 1.270.000 Ft, valamint a közmunka programban tervezett tolólap megvásárlása.

 Kérem a Képviselő-testületet, hogy a 2018. évi költségvetés tervezéséről szóló előterjesztésemet megvitatni szíveskedjenek.

**Egeraracsa, 2018. február 14.**

 **Dancs László**

 **polgármester**